שחקן העונה בליגת העל יחזק את הסרבים. הנשיא: "נעשה היסטוריה"
אחד השחקנים הבולטים בליגת העל בעונה החולפת עוזב לסרביה: פרטיזן בלגרד הודיעה היום (רביעי) על החתמתו של כוכב הפועל חולון קורי וולדן לשנתיים. "ברוך הבא קורי, בוא נעשה היסטוריה ביחד", צייץ נשיא השחורים לבנים אוסטויה מיחאילוביץ'.
וולדן הגיע לחולון בקיץ 2017, היה אחד השחקנים החשובים שלה בשנתיים האחרונות והוליך אותה לזכיה בגביע המדינה והגעה לגמר הפיינל פור ב-2017/18. בנוסף, זכה בתואר שחקן העונה בליגת העל תוך שהוא מעמיד ממוצעים מרשימים של 18.4 נקודות, חמישה אסיסטים ו-3.6 ריבאונדים בממוצע למשחק.
מדובר, למעשה, בתחנה הרביעית בקריירה של וולדן בן ה-26. הגארד היה שייך לבוסטון, אבל שיחק רק בקבוצת הג'י ליג שלה, מיין רד קלוז. ב-2016 הגיע לאירופה וחתם באוסטנד הבלגית איתה זכה בדאבל מקומי ולאחר מכן הצטרף להפועל חולון.